২০১৯ জানুয়ারি ১০ ২২:৩০:৪১
বিনোদন প্রতিবেদক : জনপ্রিয় অভিনয়শিল্পী আনিসুর রহমান মিলন ও নাজিয়া হক অর্ষা। সম্প্রতি তাঁরা জুটি বেঁধে অভিনয় করেছেন ‘পৃষ্ঠা নং ১৩২’ নামের একটি নাটকে। দয়াল সাহার রচনায় এই নাটকটি পরিচালনা করেছেন ইয়ামিন জুয়েল।
সম্প্রতি এ নাটকটির দৃশ্যধারণের কাজ শেষ হয়েছে। নাটকটিতে মিলন-অর্ষা ছাড়াও বিভিন্ন চরিত্রে অভিনয় করেছেন মাজনুন মিজান, দাউদ নূর, মর্জিনা সুমি প্রমুখ।
নাটকের গল্পে দেখা যাবে, উদীয়মান লেখক হাসান। একটি উপন্যাস লেখার উদ্দেশ্যে শ্রীমঙ্গলে যায়। সেখানে বাল্যবন্ধু রবিনের বাংলোতে উঠে। একদিন পাহাড়ী চূড়ার ভাঁজে রিনি নামের এক স্বাস্থ্যকর্মীকে দেখতে পান হাসান। তারপর ক্ষণিকের দেখা অচেনা মেয়েটি বার বার তাকে ইশারায় ডাকে। হাসানও ছুটে গেছে মেঘে ঘেরা পাহাড় চূড়ায়।
যেখানে তিন পাতার মুণ্ডু গেলে ছোট ছোট চায়ের দানা বের হয়। সর্প গন্ধা, নাগ লক্ষ্মী, লজ্জাবতীরা কুয়াশা ভেদ করে চেয়ে থাকে। শব্দের পাহাড় ডিঙিয়ে ঝিরিতে ঝাপিয়ে পড়ে, যেখানে গল্প খোঁজার জন্য রাত জাগতে হয় না। শুধু চেয়ে থাকলেই হাজারো পাতা এসে কানে কানে গল্প শোনায়। এমনই এক নির্জনতায় হাসান হেঁটে চলে। আর এভাবেই এগোতে থাকে নাটকটির কাহিনী।
নির্মাতা জানান, ‘পৃষ্ঠা নং ১৩২’ নাটকটি আগামী শুক্রবার বেসরকারি টেলিভিশন চ্যানেল এনটিভিতে রাত ৯টা ৫ মিনিটে প্রচারিত হবে।